O **Museo Paul Tétar van Elven** é unha pinacoteca situada no número 67 da rúa Koornmarkt, ao pé da canle Neuwe Delft, da cidade surholandesa de Delft, nos Países Baixos.

A casa familiar de Paul Tétar van Elven
---------------------------------------

O edificio que o alberga é unha casa familiar do século XVI, construída pouco despois do grande incendio de Delft de 1536, con fachada simple de ladrillo e fiestras arqueadas, de tres andares mais un faiado, que foi restaurada en diversas ocasións ao longo do tempo. En 1967 foi recoñecida como monumento nacional dos Países Baixos (*Rijksmonument*).

Autorretrato de Paul Tétar van Elven (1823-1896)
Coñécese unha restauración do edificio en 1674, cando se lle anexou unha estreita calella que corría pola súa parte esquerda. Xa no século XVIII dividíronse varios cuartos e construíronselle varios corredores.

O 7 de xaneiro de 1864 a casa foi comprada para a súa residencia familiar por Paul Constantin Dominique Tétar van Elven, pintor da academia holandesa, coleccionista de pintura e de cerámica, copista e profesor da Escola Politécnica de Delft, precursora da actual Universidade de Tecnoloxía de Delft (*TU Delft*). Tétar non modificou a fisonomía externa do edifico, pero si o interior, decorando da súa man a parte superior das portas e encargándolle ao pintor Abraham Gips a pintura do teito do salón.

Paul Tetar van Elven e a súa dona. Cesar Mitkiewicz, ca, 1896
Tétart dispuxo que á súa morte (que se produciu en 1896) quedase como legado para a comunidade o propio edificio, os seus traballos e a súa colección, coa condición de que, tras o pasamento da súa viúva, se convertesen nun museo na súa memoria. A súa segunda esposa, Mechelina van Duuren, faleceu en 1926 e, xa en 1927, cumpriuse a súa derradeira vontade coa apertura ao público do museo, logo dun acondicionamento profundo do seu interior.

O museo
-------

No museo pódense atopar mostras da maioría do traballo de Tétar van Elven, desde pezas históricas a retratos e copias de vellos mestres. Ademais, a exposición compleméntase con pinturas de contemporáneos e cunha colección de antigüidades e curiosidades de séculos anteriores, incluíndo unha gran colección de porcelana oriental e de louza de Delft, mobles, disfraces e armas.

O interior do edificio do museo está conisderado como un dos cen mellor conservados dos Países Baixos. Isto permítelle amosarlle ao visitante unha boa impresión do gusto e da forma de vida da burguesía do século XIX.

O museo ofrece visitas didácticas guiadas e actividades educativas, como charlas e obradoiros, para grupos de alumnado, que son gratuítas para os menores de 18 anos. Nas súas salas son tamén frecuentes diversas actividades culturais, como exposicións temporais ou concertos de música.

O Museo Paul Tétar van Elven atraía na primeira década deste século uns 6.800 visitantes anuais, aproximadamente.

Notas
-----

1. ↑  "Museum Paul Tétar van Elven". No sitio web do Concello de Delft *(en neerlandés)*
2. ↑  "Museum Paul Tétar van Elven". Informacións prácticas: enderezo, horarios, prezos, etc. *(en neerlandés)*
3. ↑  Ficha do edificio no *Rijksmonumentenregister* Arquivado 12 de setembro de 2019 en Wayback Machine. *(en neerlandés)*
4. ↑  Información sobre o edificio Arquivado 16 de abril de 2016 en Wayback Machine. en *ArchitectuurgidsDelft.nl (en neerlandés)*
5. ↑  "Paul Tetar van Elven (1823-1896) Arquivado 03 de decembro de 2018 en Wayback Machine.". No sitio web do museo *(en inglés)*
6. ↑  "The house of Paul Tetar van Elven. A gem at the canal Arquivado 03 de decembro de 2018 en Wayback Machine.". No sitio web do museo *(en inglés)*
7. ↑  "The collection Arquivado 24 de outubro de 2018 en Wayback Machine.". No sitio web do museo *(en inglés)*
8. ↑  "Educatie in het museum Arquivado 12 de abril de 2018 en Wayback Machine.". No sitio web do museo *(en inglés)*
9. ↑  "Bezoekersaantallen 2001-2006". Jaarverslag 2006[*Ligazón morta*].Delft Marketing, páxina 4 *(en neerlandés)*

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Museo Paul Tétar van Elven Modificar a ligazón no Wikidata*** |

### Outros artigos

* Delft
* Louza de Delft

### Ligazóns externas

* Sitio web oficial
* Perfil biográfico de Paul Tétar van Elven

|  |  |
| --- | --- |
| Control de autoridades | 
* Wd: Q1960924
* WorldCat
* VIAF: 145682315
* GND: 102929965X
* ISNI: 0000 0001 2178 0470
* LCCN: nb2009025491
* Rijksmonument: 11825
* SUDOC: 188931066
* ULAN: 500306315

 |